Markus Manfred Jung/Uli Führe: splitter spiegel sproch     Uli Führe het widder ämol si breites Spektrum an musikalischem Könne un technische Möglichkeite iigsetzt, für im Markus Manfred Jung sini Gedichte us sechs Bänd klanglich zu begleite und zu vernetze. Die Gedichte stamme us rägesuur (1986), halbwertszitt (1989), hexenoodle (1993), zämme lese (1999), am gääche rank (2004) un verfranslet diini flügel (2008). De Titel Splitter, Spiegel, Sproch stammt uss em Band zämme läse. M.M. Jung betont,  dasses em uffs Sammle, also uffs Zämmelese aakummt vum Sprochguet vunere bedrohte Sproch un uff Neues damit schaffen. Kei Chronologie soll die Sammlung vun sine Gedichte sii, er will, dass si losglöst vun biographische Zammehäng für sich sprechen. Selleweg het r au nit mit em erschte Werk sundern mit em letschte aagfange. Usseme unbewussten Gefühl, wie-n-r selber formuliert.  Warum CDs? Sini Gedichte solle als Mund-Art nit numme Läs-Art sundern au Hör-Art sii. Sell Bestrebe het r jo au in de  letschte CD Ikarus verfolgt, wo-n-r au mit em Uli Führe zämme gschirrt het. Mit Erfolg. Die beide hen defür sogar de Johres-Priis vun de Deutsche Schallplattekritik gwunne.  Die selb Sorgfalt, wo de Markus Manfred gegenüber Betonung, Metrik, Rhythmus, Schriibi, Bedeutung un Interpretationsmöglichkeite, also au Läse- un Hörmöglichkeite pflegt, sini Genauigkeit un Feinfühligkeit in Bezug uff Sinneinheite, Pause aber au grammatikalischi Erscheinunge treffe mr au bim Uli Führe aa, wenns ums Umsetze vun  Wortbedeutung und Wortklang in Musik goht. Um de Dialog vun Text un Musik, um Grenzübertritte, Verschmelzunge, improvisierendes Spiel mit Textfragmente. Un des mit alle technische Möglichkeite un Stilelemente, wo-n-i de Uli schun bi de CD Ikarus nit gnue defür hab lobe könne. Des goht vun mehrschichtig gescannter Musik bis zu Frequenzbearbeitungsprogramme un vun renaissancehafter Gambemusik bis zu modernem Jazz. Nit selte au sin Wort un Musik überkriz un uffeme rappartig getriebene Musikhintergrund hört sich ä  elegisch-getragener Text vum Markus Manfred plötzlig ganz andersch aa, weckt anderi Vorstellunge un Bilder, als wemmer ne numme liest.  Soll ämol einer sage, s alemannische wär nit uff de Höchi vun de Zit! Aber die drei CDs sin nix zum nebeher Höre bi de Fiierobendskat-Rundi. Mr mueß sich niihöre un druff iilosse. Wo-n-i herkumm / wo-n-i aane will / un wieviel Umweg / in wieviel Wort, liest de M.M. im erschte Gedicht vun zämme lese. Jo, wägerli: Dichte heißt vieli Umweg goh un nit uff de Flucht  sii vor em Näbedraa, wo doch aber s Läbe spielt  un vergoht. S git schöni Umweg.  Splitter, Spiegel, Sproch isch einer devu.    Stefan Pflaum    Splitter Spiegel Sprooch  alemannische Gedichte:  markus manfred jung  musik: uli führe  Illustration: Bettina Bohn  Drey Verlag  25,- 